Það vakti athygli á dögunum þegar stjórnendur Arion banka kynntu á fundi með fagfjárfestum í Lundúnum að til stæði að minnka útlánasafn bankans til fyrirtækja um fimmtung fyrir lok árs 2020 . Útlán bankans til fyrirtækja stóðu í 404 milljörðum króna í lok þriðja ársfjórðungs síðastliðinn september og hljóða áform bankans því upp á að lánasafnið dragist saman um ríflega 80 milljarða króna . Til samanburðar nam árleg fjárfesting hins opinbera að meðaltali 65 milljörðum króna á árunum 2011 - 2016 . Upphæðin er því af þeirri stærðargráðu að spurningar vakna um hvaða þjóðhagslegu áhrif það hafi að skera lánasafnið jafn hratt og mikið niður eins og stjórnendur Arion hafa í hyggju . „ Það segir sig sjálft að jafn viðamiklar aðgerðir munu hafa víðtæk áhrif , “ segir Gylfi Magnússon , dósent við Háskóla Íslands og formaður bankaráðs Seðlabankans . „ Arion banki fer með tæplega þriðjung af heildarútlánum bankakerfisins og þegar fyrirtækjalánin , sem eru nær helmingur af efnahagsreikningi bankans , eru skorin niður um 20% þá mun það augljóslega hafa þjóðhagsleg áhrif í för með sér . Almennt sé má reikna með að áhrifin verði svipuð og þegar um útlán í bankakerfinu dragast saman ; það hægir á hagkerfinu sem hefur aftur afleidd áhrif á verðbólgu og atvinnuleysi . Niðurskurðurinn mun þannig vafalaust hafa áhrif til kælingar , en hversu mikil áhrifin verða er erfiðara að spá fyrir enda veltur það mjög á því hvernig aðrar fjármálastofnanir , bankar og lífeyrissjóðir , munu bregðast við aðgerðunum . Ef aðrar lánastofnanir taka við slakanum verða áhrifin mögulega lítil . Ef allir taka upp sömu stefnu og keppast við að skera efnahagsreikning sinn niður á sama tíma er hætt við að niðursveiflan verði bæði dýpri og lengri en reiknað er með í síðustu þjóðhagsspám , “ segir Gylfi . Ásdís Kristjánsdóttir , aðalhagfræðingur Samtaka atvinnulífsins , segir að óbreyttu sé líklegt að aðgerðin komi til með að draga enn frekar úr fjárfestingu atvinnulífsins og þar með hagvexti þegar horft sé fram á veginn . Nú þegar séu vísbendingar um að aðgengi fyrirtækja að lánsfé sé minna og lánakjör hafi versnað . „ Við sjáum það í hreinum nýjum útlánum að það hefur hægt hratt á vexti nýrra útlána hjá bönkunum . Það er áhyggjuefni þegar horft er til þess hvar við erum stödd í hagsveiflunni . Hagvöxtur á fyrstu níu mánuðum ársins mældist nánast enginn og á sama tíma dróst fjárfesting saman , einkum fjárfesting atvinnulífsins , sem hefur dregist saman um ríflega 20% það sem af er ári . Ef banki eins og Arion minnkar efnahagsreikning sinn gerist það væntanlega með því að bankinn selur lán og aðrar eignir beint eða óbeint til annarra fjárfesta . Á sama tíma munu stærri lántakendur bankans líklega freista þess að fjármagna sig á skuldabréfamarkaði . Það mun þá koma fram í auknu framboði fjárfestingakosta og þar af leiðandi hækka vexti heilt yfir á skráðum og óskráðum skuldabréfum og því ýta undir hærra vaxtastig en ella í landinu . “ Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .